กรมส่งเสริมวัฒนธรรม นำภูมิปัญญาผ้า อาหารไทย ต่อยอดสร้างเศรษฐกิจชาติ
นายชาย นครชัย อธิบดีกรมส่งเสริมวัฒนธรรม กล่าวว่า ได้รับจัดสรรงบประมาณรายจ่ายประจำปี 2565 จำนวน 551 ล้านบาท นำมาดำเนินการเกี่ยวกับการรักษามรดกภูมิปัญญาทางวัฒนธรรมเน้นเรื่องผ้าและอาหาร เพราะเป็นสิ่งที่จับต้องได้อยู่ในวิถีชีวิตช่วยต่อยอดสร้างรายได้ โดยกำหนดแนวทางการอนุรักษ์และต่อยอดองค์ความรู้ให้ผู้เชี่ยวชาญ ครูภูมิปัญญาในสาขานั้นๆ  มาสร้างสรรค์ให้มีความน่าสนใจ ทันสมัย เกิดเป็นความรู้ใหม่ สร้างฐานการตลาดเปิดช่องทางการจำหน่ายและสนับสนุนการส่งออกไปต่างประเทศและขยายฐานความรู้เผยแพร่สู่สาธารณชนโดยร่วมกับหน่วยงานที่เกี่ยวข้อง อาทิ กรมการพัฒนาชุมชนให้เกิดกระแสการใช้ผ้าไทย การสร้างองค์ความรู้เรื่องผ้า สร้างเครือข่ายพัฒนาอุตสาหกรรมสิ่งทอ โดยมีการจัดทำ เทรนด์บุ๊ก หรือหนังสือที่สำนักแฟชันและมหาวิทยาลัยที่เปิดสอนด้านการออกแบบและแฟชันทั่วประเทศร่วมกันกำหนดอนาคตของวงการแฟชั่นผ้าและแนวโน้มการใช้สี ชนิดผ้า สไตล์และรูปแบบการตัดเย็บที่นักออกแบบสามารถนำไปปรับใช้ รวมถึงสร้างนักออกแบบที่มีคุณภาพ ขณะที่การดำเนินงานด้านอาหาร จะร่วมกับสถาบันอุดมศึกษา มหาวิทยาลัยราชภัฏที่มีอยู่ทั่วประเทศ สร้างความสำคัญของอาหารในทุกชุมชนไม่ให้คนในท้องถิ่นมองข้าม นอกจากนี้ จะมีการผลักดันข้าวแกงไทยเสนอขึ้นทะเบียนเป็นมรดกโลกเพื่อสร้างชื่อเสียงให้อาหารไทยเป็นที่รู้จักแก่คนทั่วโลกต่อไป